Ορίζει ειδικούς όρους και διαδικασίες για την εισαγωγή στην Ευρωπαϊκή Ένωση (ΕΕ) πλαστικών ειδών κουζίνας από μακρομόρια πολυαμιδίων και μελαμίνης καταγωγής ή προέλευσης Κίνας ή Χονγκ Κονγκ. Όροι που αφορούν τις εισαγωγές Η αρμόδια αρχή στο πρώτο σημείο εισόδου στην ΕΕ πρέπει να πραγματοποιήσει ελέγχους των εγγράφων για όλες τις αποστολές και ελέγχους ταυτότητας και φυσικούς ελέγχους στο 10 % των αποστολών. Τα εμπορεύματα μπορούν να τεθούν σε κυκλοφορία στην αγορά μόνο μετά τους εν λόγω ελέγχους. Ο εισαγωγέας πρέπει να υποβάλει δήλωση στην αρμόδια εθνική αρχή για κάθε αποστολή προκειμένου να αποδείξει τη συμμόρφωση και να διευκολύνει τους ελέγχους. Η εν λόγω δήλωση επιβεβαιώνει ότι η αποστολή πληροί τις απαιτήσεις σχετικά με την απελευθέρωση των οργανικών ενώσεων των πρωτοταγών αρωματικών αμινών και της φορμαλδεΰδης. Η δήλωση πρέπει να περιέχει έκθεση εργαστηρίου η οποία να αποδεικνύει ότι: τα είδη κουζίνας από πολυαμίδια δεν απελευθερώνουν πρωτοταγείς αρωματικές αμίνες σε τρόφιμα ή προσομοιωτές τροφίμων σε ανιχνεύσιμη ποσότητα (το όριο ανίχνευσης πρέπει να είναι 0,01 mg/kg)· τα είδη κουζίνας από μελαμίνη δεν απελευθερώνουν φορμαλδεΰδη σε τρόφιμα ή προσομοιωτές τροφίμων σε ποσότητα που υπερβαίνει τα 15 mg/kg. Η αρχή πρέπει να ολοκληρώσει τους φυσικούς ελέγχους το συντομότερο δυνατό από τεχνικής πλευράς. Στη συνέχεια, επιτρέπεται η μεταφορά, εφόσον όμως πληρούνται ορισμένες προϋποθέσεις. Η αρχή προσδιορίζει στη δήλωση αν τα εμπορεύματα είναι αποδεκτά ή όχι για θέση σε ελεύθερη κυκλοφορία εντός της ΕΕ. Αν η εργαστηριακή ανάλυση αποκαλύψει ότι μια αποστολή δεν συμμορφώνεται με τους όρους εισαγωγής, πρέπει να ενημερωθεί αμέσως η Ευρωπαϊκή Επιτροπή μέσω του συστήματος ταχείας ειδοποίησης για τα τρόφιμα και τις ζωοτροφές. Ο κανονισμός (ΕΕ) αριθ. 10/2011 εφαρμόζεται επίσης στα εν λόγω είδη κουζίνας. Κοινοποίηση Οι εισαγωγείς πρέπει να πραγματοποιήσουν κοινοποίηση στην αρχή στο πρώτο σημείο εισόδου στην ΕΕ τουλάχιστον 2 εργάσιμες ημέρες νωρίτερα από την προβλεπόμενη ημερομηνία και ώρα της φυσικής άφιξης των αποστολών. Εάν μια χώρα της ΕΕ ορίσει συγκεκριμένα πρώτα σημεία εισόδου, πρέπει να δημοσιευτεί στο διαδίκτυο επικαιροποιημένος κατάλογος αυτών των σημείων και να αποσταλεί στην Επιτροπή η διεύθυνση του δικτυακού τόπου. Σύνδεσμοι των εθνικών καταλόγων με τα πρώτα σημεία εισόδου δημοσιοποιούνται στον δικτυακό τόπο της Επιτροπής για λόγους ενημέρωσης. Υποβολή εκθέσεων Οι αρμόδιες αρχές πρέπει να καταγράφουν: τη χώρα καταγωγής της αποστολής, τον αριθμό των αντικειμένων σε κάθε αποστολή, τον αριθμό των αποστολών που ελέγχθησαν, τα αποτελέσματα των ελέγχων που πραγματοποιήθηκαν. Έκθεση με τις εν λόγω πληροφορίες πρέπει να αποστέλλεται στην Επιτροπή σε τριμηνιαία βάση.